P. Markovič, poslanec: (2008-04-10):
Na úvod by som chcel uviesť, že podporujem návrh zákona, ktorý predložil pán poslanec Fronc aj to, čo tu odznelo od kolegyne pani poslankyne Rosovej. Novela vysokoškolského zákona ustanovila, citujem: „Podmienkou prijatia na štúdium študijného programu druhého stupňa v zdravotníckych študijných odboroch je vysokoškolské vzdelanie prvého stupňa v príslušnom študijnom odbore a najmenej jeden rok odbornej zdravotníckej praxe v zdravotníckom zariadení.“ Fakulty následne dostali príkaz poslať študentov na prax tri mesiace pred štátnicami. Začiatkom februára bolo, keď ministerstvo školstva poslalo usmernenie na fakulty, študenti sa to dozvedeli až pri podávaní prihlášok na magisterský stupeň štúdia. Toto asi nikto z nás nemôže považovať za seriózny postup. Tak ako tu už odznelo o zavedenie povinnej praxe žiadalo ministerstvo zdravotníctva, a to potvrdilo aj ministerstvo školstva a ako jeden z dôvodov bolo, že požiadavku odôvodnilo aj zabezpečením dostatku odborníkov pre výkon zdravotných povolaní, tak znie stanovisko ministerstva školstva. Čo to teda znamená? Školy prídu na čas o stovky, možno tisícky študentov. Tým stratia finančné prostriedky. Problémom bude otvoriť prvý magisterský ročník, keďže doň nebude mať kto nastúpiť. Na rok prídu študenti dotknutí o študentské výhody, rodičia o rodinné prídavky, daňový bonus, samé maličkosti. Mnohé z tohto tu už bolo povedané a ja preto obrátim tú druhú stranu mince, o ktorej chcem hovoriť a chcem sa opýtať, čo sa vlastne deje v zdravotníctve. Čo primälo vedenie ministerstva zdravotníctva, aby si vyžiadalo takéto opatrenie? Odpoveď znie, a na túto otázku odpovedalo ministerstvo školstva, citujem: „Nedostatok odborníkov pre výkon zdravotníckych povolaní.“ A toto je, dámy a páni, najzávažnejší podľa môjho názoru moment ustanovenia tohto zákona. Ministerstvo zdravotníctva zlyháva. A zlyháva kontinuálne. Tentoraz je dôkazom zlyhávania práve neschopnosť a nekompetentnosť riešiť problém nedostatku stredného zdravotníckeho personálu. Chcem sa opýtať, takto rieši ministerstvo zdravotníctva vážne problémy rezortu? To je nejaká novodobá mobilizácia v zdravotníctve? Už sme tu mali napríklad povinnú prezenčnú vojenskú službu, preto sa pýtam, kto bude ďalší povolaný do služby v našich nemocniciach, keď už ani študenti nebudú stačiť. Povoláme pacientov? Však aj tí poznajú naše nemocnice dôkladne mnohí, nejaké úlohy by im pán minister určite mohol zveriť. Ale teraz trochu vážne. Podľa môjho názoru minister zlyháva. Nevie riešiť problémy a toto je jeden z dôkazov. Nesystémové a hlavne necitlivé riešenie voči končiacim študentom, respektíve študentom končiacich ročníkov. Pán minister sa takto rozhodol hasiť spálenisko, ktoré nechal jeden a pol roka, odkedy je vo funkcii, vyhorieť. Ako môže súvisieť zámer s povinnou praxou? Práve tým hlavným dôvodom, ktorý uviedlo aj ministerstvo školstva, ktorým je nedostatok zdravotníckeho personálu. Čo tým vlastne ministerstvo školstva sleduje? Mne osobne v odpovedi na túto otázku napadli dve alternatívy. Prvá alternatíva je, že opatrenie bude demotivovať študentov po roku praxe opäť pokračovať na magisterskom stupni, a tak sa dosiahne ministerstvom vysnívaný nárast personálu, keďže študenti sa nevrátia do školy a zostanú pracovať, dúfajme, že v našich nemocniciach. Druhá alternatíva môže byť ad hoc, akýsi ad hoc zabezpečenie prílevu zdravotníckeho personálu do nemocníc na jeden rok a takto pravidelne každý rok. Ani jedno, dámy a páni, ani druhé riešenie alebo alternatíva nie je dobrá a už vôbec nie systémová. Preto vás chcem všetkých požiadať, aby ste podporili tento návrh zákona a trošku ma mrzí, že vláda sa tentoraz v prípade tohto ustanovenia rozhodla v zdravotníctve zneužiť mladých ľudí, študentov, ktorí chcú študovať ďalej, hlásia sa na magisterské štúdium, a ak chcú študovať ďalej, bohužiaľ, táto vláda im nedala na výber, ako ísť na rok nútene pracovať. Ďakujem pekne.